«Амазонкэхэр»
«Синдикэ» хьэщIэщым иджыблагъэ щагъэлъэгъуащ «Амазонкэхэр» фIэщыгъэм щIэту режиссёр Сэралъп Самарэ («1КъБР» телеканалым и лэжьакIуэщ) триха фильмыр. Абы лъабжьэ хуэхъуар Ахъмэт МуIэед и IэдакъэщIэкI тхылъхэрщ.
Фильмым щыщ теплъэгъуэ
Сэралъп Самарэ
И пэр умыщIэмэ, и кIэри пщIэркъым. Пасэрей алыдж тхыдэджхэм я лэжьыгъэхэм къызэрыщыгъэлъэгъуамкIэ, амазонкэхэр Алыджым (Грецием) нэхъ пэжыжьэ Понт Эвксинскэ (тенджыз ФIыцIэм) и Iуфэм щыпсэурт. Абы и гъунапкъэхэр Каспий и ищхъэрэ-къухьэпIэ Iуфэм (Дагъыстэн Ищхъэрэри хыхьэу) Гумэ, Тэрч псыхэм ябгъумкIэ ирикIуэу Къэбэрдейм къэсыху, Тэн (Дон), Индыл (Волгэ), тенджыз ФIыцIэм и ищхъэрэ лъэныкъуэм я къэгъэшыпIэхэм еуалIэрт. Амазонкэхэм тетхыхьа къэхутакIуэ, Урысейм и Географие жылагъуэ гупым я действительнэ член Кольцов Иван къызэрихутамкIэ, абыхэм я кхъащхьэ куэд Шэрэдж, Лэскэн псыхэм я къухьэпIэ лъэныкъуэхэмкIэ щыIэщ, Нартан (Къылышбийхьэблэ) и ипщэ-къуэкIыпIэм хуэзэу. Апхуэдэ кхъэлъахэ Май къалэм и ипщэ-къуэкIыпIэ лъэныкъуэм километр 16-кIэ пэжыжьэу къагъуэтащ. Нэмыцэ археолог Байен Фридрих 1878 — 1889 гъэхэм а щIыпIэхэм амазонкэхэм я хьэдащхьэ къыщигъуэтыжауэ щытащ, абыхэм я Iэщэ-фащэри, зэрызагъэщIэращIэ хьэпшыпхэри и гъусэжу.
— Амазонкэхэм ятеухуа тхыгъэхэми хъыбархэми иужьрей зэманым щIэупщIэ ин яIэ хъуащ, — жеIэ фильмым и режис-сёр Сэралъп Самарэ. — Сэри сащыщщ а Iуэхур зыфIэгъэщIэгъуэнхэм. Iуэхум яужь сихьэн ипэ Ахъмэт МуIэед и «Адыгские амазонки», «Прогнавшие богов, или Амазонки» тхылъитIри щIэзджыкIащ, алыдж тхыдэджхэм я дэфтэрхэм нэIуасэ захуэсщIащ, абыхэм ятеухуа фильмхэм сеплъащ. Творческэ гупым хэту къыздэлэжьащ ди телеканалым и оператор ХьэцIыкIу Мартинрэ монтажым и режиссёр Тохъусарэ Ларисэрэ. Фильмыр гъэмахуэ кIуам тетхащ. Ди республикэм и щIыналъэ псоми дыщыIащ, Псыхуабэ, Адыгей, Сочэ щIыналъэхэри абы хэту. Тетхахэр зэхэтлъхьэжри, сыхьэт хуэдиз зи кIыхьагъ фильм къыхэкIащ. Абы и лъабжьэр Ахъмэт МуIэед дэсщIа интервьюрщ. КъищынэмыщIауэ, щIэныгъэлIхэм, археологхэм, IэщэщIхэм я Iуэху еплъыкIэхэми фыщрихьэлIэнущ фильмым. Теплъэгъуэ щхьэхуэхэм «Кабардинка» ансамблым щыщхэр хэтщ, апхуэдэуи шы фермэм и лэжьакIуэ Егъэн Русали- ни хэдгъэхьащ. А хъыджэбз IэмащIэлъэмащIэр икъукIэ бэшэчу къыщIэкIащ. Килограммибл зи хьэлъагъ афэ джа-нэр гъэм и хуабэгъуэм махуэ псокIэ щыгъыу тетхащ.
Фильмым и кIыхьагъкIэ дэ дрокIуэ Ахъмэтым и лIыхъужьхэм я лъагъуэм.
Критикхэм зэрыжаIэмкIэ, тетхар щIэщыгъуэщ, узыгъэпIейтейщ, ущIызэдэуэн куэди хэлъщ. Иужьрейращ абы и фIыпIэу къалъытэри. Ар амазонкэхэм ятеухуауэ ди республикэм щагъэлъэгъуа япэ лэжьыгъэщ.
Ди зэманым IуэрыIуатэм щыщ хъыбархэм щIэнакIэр мащIэкъым, ахэр зымыщIэжхэри нэхъыбэжщ. Сыт-тIэ и пэжыпIэкIэ а зауэлI бзылъхугъэхэм я щхьэ кърикIуар? Нобэрей гъащIэм хэпсэукIхэм ящыщу хэт жызыIэфынур абы япэ итахэм амазонкэ яхэмытауэ. Тхыдэм щэху и мащIэ?! ПщIэну щыткъым, Сэралъп Самарэ и фильмыр тегъэщIапIэ яхуэхъуу, къэхутакIуэхэм щIэ гуэрхэр къызэIуахынри Iуэхум хэлъщ.
Хьэлышх Аннэ.
